b'\n_START_ARTICLE_\nJel\xc5\xa1anin kulttuuri\n_START_PARAGRAPH_\nJel\xc5\xa1anin kulttuuri tai El\xc5\xa1anin kulttuuri (ven. \xd0\x95\xd0\xbb\xd1\x88\xd0\xb0\xd0\xbd\xd1\x81\xd0\xba\xd0\xb0\xd1\x8f \xd0\xba\xd1\x83\xd0\xbb\xd1\x8c\xd1\x82\xd1\x83\xd1\x80\xd0\xb0, Jel\xc5\xa1anskaja kultura, engl. Yelshanian culture tai Elshanian culture tai Elshanka culture) oli Ven\xc3\xa4j\xc3\xa4ll\xc3\xa4 Volgan it\xc3\xa4puolella vaikuttanut kivikautinen kulttuuri, joka otti k\xc3\xa4ytt\xc3\xb6\xc3\xb6ns\xc3\xa4 kivikauden keramiikkaa ensimm\xc3\xa4isten joukossa Euroopassa. Keramiikan k\xc3\xa4ytt\xc3\xb6 ei kuitenkaan edellytt\xc3\xa4nyt maanviljely\xc3\xa4 tai karjanhoitoa, vaan ryhm\xc3\xa4t jatkoivat mesoliittista el\xc3\xa4m\xc3\xa4ntyyli\xc3\xa4\xc3\xa4n ollen p\xc3\xa4\xc3\xa4asiassa mets\xc3\xa4st\xc3\xa4j\xc3\xa4-ker\xc3\xa4ilij\xc3\xb6it\xc3\xa4. T\xc3\xa4m\xc3\xa4n vuoksi Jel\xc5\xa1anin kulttuuri luokitellaan subneoliittiseksi kulttuuriksi. Kulttuuri ajoitetaan yleens\xc3\xa4 noin 7100\xe2\x88\x925500 eaa., mutta sen kaikkia radiohiiliajoituksia eiv\xc3\xa4t kaikki tutkijat viel\xc3\xa4 hyv\xc3\xa4ksy. Se muuttui my\xc3\xb6hemmin laajemmalla alueella vaikuttaneeksi Lugovojen kulttuuriksi.\n_START_SECTION_\nElinymp\xc3\xa4rist\xc3\xb6\n_START_PARAGRAPH_\nL\xc3\xb6ydetyt asuinpaikat sijaitsevat It\xc3\xa4-Euroopan reunassa Samaran, Orenburgin, Uljanovskin ja Penzan alueiden l\xc3\xa4nsiosissa ja Mordvan it\xc3\xa4osissa. Seutu on nykyisen mets\xc3\xa4- ja mets\xc3\xa4arovy\xc3\xb6hykkeen rajalla. Sit\xc3\xa4 se oli my\xc3\xb6s boreaalisen ilmastokauden alkaessa, mutta se kuivui ja ruohottui etel\xc3\xa4st\xc3\xa4 p\xc3\xa4in pakottaen ihmiset siirtym\xc3\xa4\xc3\xa4n pohjoisemmaksi atlanttisen ilmastokauden alkaessa.\n_START_SECTION_\nMerkitt\xc3\xa4vi\xc3\xa4 asuinpaikkoja\n_START_PARAGRAPH_\nJel\xc5\xa1anin ryhm\xc3\xa4t asuivat kausiluonteisesti mets\xc3\xa4aron ja aro laikuttamassa ymp\xc3\xa4rist\xc3\xb6ss\xc3\xa4 jokien ja j\xc3\xa4rvien \xc3\xa4\xc3\xa4rell\xc3\xa4 pieniss\xc3\xa4 leireiss\xc3\xa4. Leirit on sijoitettu toistuvasti korkeimman tulvarajan yl\xc3\xa4puolelle. Niiden kulttuurikerros on ohut ja kerroksesta on tehty suhteellisen v\xc3\xa4h\xc3\xa4n l\xc3\xb6yt\xc3\xb6j\xc3\xa4. T\xc3\xa4m\xc3\xa4 viittaa asuinpaikan lyhytaikaiseen k\xc3\xa4ytt\xc3\xa4miseen, vaikka sit\xc3\xa4 onkin k\xc3\xa4ytetty toistuvasti pitk\xc3\xa4n aikajakson kuluessa. Asuinpaikkoja on l\xc3\xb6ydetty Volgan "mutkan" tienoilla. Niit\xc3\xa4 ovat esimerkiksi Ivanovskaja (ven. \xd0\x98\xd0\xb2\xd0\xb0\xd0\xbd\xd0\xbe\xd0\xb2\xd1\x81\xd0\xba\xd0\xb0\xd1\x8f), Vanha Jel\xc5\xa1an 1 ja 2 (ven. \xd0\xa1\xd1\x82\xd0\xb0\xd1\x80\xd0\xbe-\xd0\x95\xd0\xbb\xd1\x88\xd0\xb0\xd0\xbd\xd1\x81\xd0\xba\xd0\xb8\xd0\xb5), Vilovatovskaja (ven. \xd0\x92\xd0\xb8\xd0\xbb\xd0\xbe\xd0\xb2\xd0\xb0\xd1\x82\xd0\xbe\xd0\xb2\xd1\x81\xd0\xba\xd0\xb0\xd1\x8f), \xc5\xa0ihan ja Maksimovskaja (ven. \xd0\x9c\xd0\xb0\xd0\xba\xd1\x81\xd0\xb8\xd0\xbc\xd0\xbe\xd0\xb2\xd1\x81\xd0\xba\xd0\xb0\xd1\x8f), jotka sijaitsevat Samaran jokilaaksossa. Yksi asuinpaikka T\xc5\xa1ernikov brod on id\xc3\xa4ss\xc3\xa4 Uraljoen varressa. Sokin (ven. \xd0\xa1\xd0\xbe\xd0\xba)-joen laaksosta tunnetaan asuinpaikat Stojanki Krasnyi Gorodok (ven. \xd1\x81\xd1\x82\xd0\xbe\xd1\x8f\xd0\xbd\xd0\xba\xd0\xb8 \xd0\x9a\xd1\x80\xd0\xb0\xd1\x81\xd0\xbd\xd1\x8b\xd0\xb9 \xd0\x93\xd0\xbe\xd1\x80\xd0\xbe\xd0\xb4\xd0\xbe\xd0\xba), Nit\xc5\xbeijaja Orljanka 2 (ven. \xd0\x9d\xd0\xb8\xd0\xb6\xd0\xbd\xd1\x8f\xd1\x8f \xd0\x9e\xd1\x80\xd0\xbb\xd1\x8f\xd0\xbd\xd0\xba\xd0\xb0), T\xc5\xa1ekalino 4 (ven. \xd0\xa7\xd0\xb5\xd0\xba\xd0\xb0\xd0\xbb\xd0\xb8\xd0\xbd\xd0\xbe IV), Lebja\xc5\xbeinka 4 (ven. \xd0\x9b\xd0\xb5\xd0\xb1\xd1\x8f\xd0\xb6\xd0\xb8\xd0\xbd\xd0\xba\xd0\xb0 IV) ja Iljinka (ven. \xd0\x98\xd0\xbb\xd1\x8c\xd0\xb8\xd0\xbd\xd0\xba\xd0\xb0). My\xc3\xb6s Volgan l\xc3\xa4nsipuolella on muutama asuinpaikka. Ust-Ta\xc5\xa1elka sijaitsee l\xc3\xa4hes Volgan varrella, yksi toinen Vjunovon j\xc3\xa4rvelt\xc3\xa4 Soura-joen varrella ja Ozimjenki 2 Mok\xc5\xa1ajoen varrella. Kaukaisin paikka, jossa l\xc3\xb6ytyy kulttuurin j\xc3\xa4\xc3\xa4nteit\xc3\xa4 sijaitsee Kaspianmeren it\xc3\xa4puolella Dzhebelin luolassa._NEWLINE_Asuinpaikat oli valittu viisaasti ja ne olivat my\xc3\xb6s muidenkin kulttuurien k\xc3\xa4yt\xc3\xb6ss\xc3\xa4. Siksi l\xc3\xb6yt\xc3\xb6aineistot olivat v\xc3\xa4lill\xc3\xa4 sekoittuneet eik\xc3\xa4 aina tiedetty, mik\xc3\xa4 esine kuului mihinkin kulttuuripiiriin. Muutama asuinpaikka oli kuitenkin vain Jel\xc5\xa1anin kulttuurin k\xc3\xa4yt\xc3\xb6ss\xc3\xa4, joten osa ryhmien erityispiirteist\xc3\xa4 voitiin tunnistaa.\n_START_SECTION_\nAjoitusongelma\n_START_PARAGRAPH_\nKaikki tutkijat eiv\xc3\xa4t hyv\xc3\xa4ksy viel\xc3\xa4 kaikkia ajoituksia ja pit\xc3\xa4v\xc3\xa4t niit\xc3\xa4 liian vanhoina. T\xc3\xa4m\xc3\xa4 johtuu p\xc3\xa4\xc3\xa4asiassa radiohiiliajoituksista, joita on otettu kotilonkuorista, jonka karbonaatin hiili ei vastaa suoraan ilmakeh\xc3\xa4n koostumusta vaan sis\xc3\xa4lt\xc3\xa4\xc3\xa4 kalkkikivikalliosta liuennutta ikivanhaa hiilt\xc3\xa4. N\xc3\xa4ist\xc3\xa4 saadut radiohiilin\xc3\xa4ytteet antavat kulttuurin alulle noin 8100\xe2\x88\x927600 eaa. olevia aikoja, kun taas keramiikan orgaanisen sekoitteen tai karstan n\xc3\xa4ytteet antavat noin 5800\xe2\x88\x925300 eaa. olevia aikoja. Ero on siten merkitt\xc3\xa4v\xc3\xa4 ja vaikuttaa siihen, voidaanko kulttuuria pit\xc3\xa4\xc3\xa4 keramiikan ensimm\xc3\xa4isen\xc3\xa4 k\xc3\xa4ytt\xc3\xa4j\xc3\xa4n\xc3\xa4 alueellansa._NEWLINE_Varhaisia ajoituksia on saatu T\xc5\xa1ekalinosta 7100-6500 eaa. ja Ust-Tashenkasta 7100-6300 eaa.. Muuten ajoitukset painottuvat 6000-5700 eaa. j\xc3\xa4lkeiseen aikaan. Jos my\xc3\xb6h\xc3\xa4isist\xc3\xa4 ajoituksista ilmoitetaan vain ne, jotka on otettu muusta materiaalista kuin kotiloista, saadaan seuraava luettelo: T\xc5\xa1ekalino noin 6050 BP eli 5000 eaa., Nit\xc5\xbeijaja Orljanka noin 5700 BP eli 4600 eaa., Lebja\xc5\xbeinka noin 6000 BP eli 4900 eaa., Vjunovon j\xc3\xa4rvi noin 5800 BP eli 4700 eaa. ja kaukainen Dzhebelin luola noin 6100 BP eli 5100 eaa..\n_START_SECTION_\nAsumukset\n_START_PARAGRAPH_\nAsuinpaikoilta ei ole l\xc3\xb6ydetty j\xc3\xa4lki\xc3\xa4 asumuksista, joissa olisi ollut kiinteit\xc3\xa4 rakenteita. Asuinpaikoilla saatettiin asua kotamaisissa kevyiss\xc3\xa4 asumuksissa. Tiedet\xc3\xa4\xc3\xa4n kuitenkin, ett\xc3\xa4 kirveet tai taltat on valmistettu k\xc3\xa4ytt\xc3\xb6\xc3\xa4 varten, mutta mit\xc3\xa4 niill\xc3\xa4 on tehty, ei ole viel\xc3\xa4 selvinnyt.\n_START_SECTION_\nHaudat\n_START_PARAGRAPH_\nHaudat olivat pieni\xc3\xa4 kuoppahautauksia, jotka peitettiin kalkkikivill\xc3\xa4 mutta ei merkitty muuten erityisemmin. Vainajan luut l\xc3\xb6ydettiin raajat taivutettuna eik\xc3\xa4 hautaukseen lis\xc3\xa4tty hauta-antimia kovinkaan paljon. Esimerkiksi T\xc5\xa1ekalino-4:ssa oli nainen haudattuna kyljelleen kyykkyyn ja h\xc3\xa4nen k\xc3\xa4tens\xc3\xa4 oli aseteltu h\xc3\xa4nen p\xc3\xa4\xc3\xa4ns\xc3\xa4 alle. Kaikkia h\xc3\xa4nen luitaan ei l\xc3\xb6ydetty, mutta pieni veitsi l\xc3\xb6ytyi h\xc3\xa4nen p\xc3\xa4\xc3\xa4ns\xc3\xa4 vierest\xc3\xa4. Lebja\xc5\xbeinka-4:n haudan pohjalla makasi vainaja kyljell\xc3\xa4\xc3\xa4n selk\xc3\xa4 pohjoiseen ja suorassa asennossa. P\xc3\xa4\xc3\xa4n aluseksi oli aseteltu kivi. Mukaan hautaan oli annettu luuharppuuna, jauhinkivi, tasapohjainen keramiikka-astia, hammastettu luutikari ja kilpikonnan kuoren kappale. Osa hautauksista olivat siten hauta-antimiltaan runsaitakin.\n_START_SECTION_\nKiviesineit\xc3\xa4\n_START_PARAGRAPH_\nKiviesineet on valmistettu p\xc3\xa4\xc3\xa4osin kahdesta paikallisesta piikivest\xc3\xa4. Toisen v\xc3\xa4ri toistaa harmaan eri s\xc3\xa4vyj\xc3\xa4 ja toinen on v\xc3\xa4rikk\xc3\xa4\xc3\xa4mpi sis\xc3\xa4lt\xc3\xa4en keltaista, punaista, vaaleanpunaista ja ruskeaa. My\xc3\xb6s muista kivilajeista tehtiin v\xc3\xa4h\xc3\xa4inen m\xc3\xa4\xc3\xa4r\xc3\xa4 ty\xc3\xb6kaluja. Poimittu piikivi valmistettiin ty\xc3\xb6st\xc3\xa4m\xc3\xa4ll\xc3\xa4 sille karkean suippomaisen muodon, josta voitiin irrottaa iskem\xc3\xa4ll\xc3\xa4 pitk\xc3\xa4n mallisia s\xc3\xa4leit\xc3\xa4. Osa kivist\xc3\xa4 on k\xc3\xa4sitelty tulessa, mist\xc3\xa4 on j\xc3\xa4tt\xc3\xa4nyt pintaan tunnusomaisia mikrohalkeamia._NEWLINE_Jos s\xc3\xa4leen tyvi kavennettiin sopivasti, sopi se nuolen k\xc3\xa4rjeksi. Kivinen k\xc3\xa4rki saattoi kelvata suoraan viistona ter\xc3\xa4ksi tai sit\xc3\xa4kin muotoiltiin painamalla s\xc3\xa4leest\xc3\xa4 irti pieni\xc3\xa4 lastuja, kunnes haluttu muoto l\xc3\xb6ytyi. Nuolenk\xc3\xa4rjet olivat useita senttimetrej\xc3\xa4 pitki\xc3\xa4, mutta korkeintaan pari senttimetri\xc3\xa4 leveit\xc3\xa4 ja muutaman millin ohuita s\xc3\xa4leit\xc3\xa4._NEWLINE_Kaapimia valmistettiin kaikenlaisista kivilajeista. Ainoastaan kaavinnassa tarvittava ter\xc3\xa4 on ty\xc3\xb6stetty huolellisesti. Kaapimia on k\xc3\xa4ytetty pintahiontaan, kun esimerkiksi kuorta irrotettiin puusta, rasvat kaavittiin nahasta tai kalat suomustettiin. Pora valmistettiin kaventamalla kiven yksi p\xc3\xa4\xc3\xa4 pitk\xc3\xa4ksi ja kapeaksi "nen\xc3\xa4ksi", joka ty\xc3\xb6stettiin lopuksi ter\xc3\xa4v\xc3\xa4ksi._NEWLINE_Kirveet tai taltat olivat yleisi\xc3\xa4. Niit\xc3\xa4 k\xc3\xa4ytettiin puut\xc3\xb6iss\xc3\xa4. Koska mit\xc3\xa4\xc3\xa4n puisia rakenteista tai esineit\xc3\xa4 ei ole l\xc3\xb6ytynyt, asiaan ei tule selvyytt\xc3\xa4. Arvailut aseiden, veneiden ja majojen valmistukseen ovat yleisi\xc3\xa4.\n_START_SECTION_\nLuuesineit\xc3\xa4\n_START_PARAGRAPH_\nVain kaksi luuk\xc3\xa4rke\xc3\xa4 voidaan varmuudella liitt\xc3\xa4\xc3\xa4 Jel\xc5\xa1anin kulttuurin aineistoon. Toinen on keih\xc3\xa4\xc3\xa4nk\xc3\xa4rki, joka on noin 12 cm pitk\xc3\xa4 ja keskelt\xc3\xa4 pari sentti\xc3\xa4 leve\xc3\xa4. Sen kiinnityskohta kapenee tasaisesti taaksep\xc3\xa4in. Toinen k\xc3\xa4rki on v\xc3\xa4k\xc3\xa4sellinen harppuunank\xc3\xa4rki, jossa suuri v\xc3\xa4k\xc3\xa4nen tarkoittanee suurien kalojen pyynti\xc3\xa4.\n_START_SECTION_\nElinkeinot\n_START_PARAGRAPH_\nAvoimessa ja ruohovaltaisessa tai puolimets\xc3\xa4isess\xc3\xa4 ymp\xc3\xa4rist\xc3\xb6ss\xc3\xa4 eli tiettyj\xc3\xa4 el\xc3\xa4imi\xc3\xa4, joita mets\xc3\xa4stettiin. Asuinpaikoilta on l\xc3\xb6ydetty saigan, villihevosen ja kilpikonnan luita, jotka olivat arojen el\xc3\xa4imi\xc3\xa4. My\xc3\xb6s metsien el\xc3\xa4inten luita on l\xc3\xb6ydetty: antilooppi, hirvi, majava, n\xc3\xa4\xc3\xa4t\xc3\xa4, peura, karhu ja saukko. My\xc3\xb6s kalastus oli tavallista. Sen sijaan kesyjen el\xc3\xa4inten luita ei ole l\xc3\xb6ydetty asuinpaikoilta._NEWLINE_El\xc3\xa4minen perustui asuinpaikan kausittaiseen vaihtamiseen, koska eri el\xc3\xa4imet esiintyiv\xc3\xa4t runsaina eri aikoina eri paikoissa. Ehk\xc3\xa4 juuri asuminen aron ja mets\xc3\xa4n rajalla mahdollisti kummankin ekosysteemin hy\xc3\xb6dynt\xc3\xa4misen eri vuodenaikoina. Hinta oli jatkuva muuttu ravinnon per\xc3\xa4ss\xc3\xa4.'